**Cystadleuaeth 366**

**Rhyddiaith Blwyddyn Bl 12 a dan 19 oed (D): Gobaith**

**Beirniad: Tina Thomas**

Un person ifanc yn unig a fentrodd yn y gystadleuaeth hon, sef “*Jedward”*. Cafwyd gwaith diddorol yn seiliedig ar lun mewn amgueddfa. Fel nifer ohonom, roedd pobl wedi edrych ar y llun neu hyd yn oed diystyru’r llun ar hyd yr amser nes i un ferch oedi a gofyn i’r curadur am ei hanes. Yn anffodus nid oedd ateb ar gael.

Serch hynny, nid yw’r ferch yn gadael yr ystafell wrth iddi ddechrau teimlo cysylltiad arbennig, arallfydol efallai gyda’r ferch yn y llun ei hunan. Mae’r ysgrifennu yma yn syml ond eto yn afaelgar. Nid yw “*Jedward*” yn rhestru ansoddeiriau uchelgeisiol er mwyn creu disgrifiad manwl ond yn cadw’r cyfan yn gryno wrth greu a datblygu’r perthynas annisgwyl. Mae sgwrs yn dilyn rhwng y ddwy ferch gyda gwrthrych y llun yn esbonio manylion ei hanes ond hefyd y diffyg cysylltiad â’r ymwelwyr arferol.

Stori sydd yma yn y bôn ond eto i gyd tybed a oes yna negeseuon hefyd. Ydyn ni’n anwybyddu pethau gwerthfawr sydd o‘n blaenau? Ydyn ni’n colli cyfleoedd i helpu eraill? Ydy’r elfen o wrando wedi mynd yn angof o fewn ein cymdeithas? Fe wnaeth y cysylltiad rhwng y ddwy ferch greu gwahaniaeth. Yn sicr wrth i’r ymwelydd gerdded i ffwrdd, roedd newid wedi digwydd. Roedd gobaith ar y gorwel a’r gobaith hynny yn gallu gorsesgyn yr ansicrwydd. Gobaith i’r dyfodol, gobaith am ryddid a bywyd gwell.

Mwynheuais i’r stori hon yn fawr. Roedd y frawddeg gyntaf yn denu sylw yn syth wrth imi orfod pendroni am yr hyn oedd tu ôl i’r llygadrythu. Roedd y llun, y ci, y perygl, yr hanes – y cyfan yn ddigon i wneud i berson ddarllen ymlaen. Roedd y symud rhwng deialog a naratif yn dda gyda’r awdur yn manteisio ar y cyfle i ddefnyddio amrywiaeth o iaith wrth ddisgrifio a chadw naturioldeb y siarad.

Trwy’r cyfan mae’r gobaith i’w weld yn glir wrth i unigolyn gymryd amser i dreiddio i mewn i fywyd un arall, aros a cheisio uniaethu â’i stori. Daeth yr hanes yn fyw ac yn yr eiliadau hynny newidiodd y sefyllfa.

Stori afaelgar, apelgar sydd yn ymateb yn gelfydd i’r testun a chynnig cyfle i ni’r darllenwyr ddehongli ystyr y digwyddiad. Dymunaf bob dymuniad da i Jedward ar gyfer y dyfodol.